02.01 . 2021 Илия Лазаров Федерален съдия отхвърли иск на конгресмен от Тексас и други републиканци срещу вицепрезидента Майк Пенс , който трябва да ръководи заседанието в сряда на двете камари на Конгреса за утвърждаване на резултатите от президентските избори през ноември , предаде Reuters . Съдията Джереми Д . Кърнодъл постанови , че искът на члена на Камарата на представителите Лу Гомърт и негови съпартийци от Аризона не дава основания за предприемането на правни действия за отменяне на изборната победа на демократа Джо Байдън . Според ТАСС вносителите на иска настояват съдът да даде право на Пенс да отмени изборните резултати в т . нар . колебаещи се щати , което на практика означава отменяне на резултатите от гласуването на електоралната колегия . AP коментира , че неуспешният опит на президента Доналд Тръмп да се сдобие с втори мандат е ключов момент за Републиканската партия преди съвместната сесия на Конгреса . Лидерът на републиканското мнозинство в Сената Мич МакКонъл приканва съпартийците си да не правят опити да отменят изборните резултати . Но сенаторът от Мисури Джош Хоули се заканва да се присъедини към републиканците от Камарата на представителите , които възразяват срещу резултата от вота през ноември . От другата страна на разцеплението сред републиканците е сенаторът от Небраска Бен Сасе , която предупреждава , че оспорването на вота е " опасно занимание " , заплашващо гражданските норми в страната .